Муридана там болуш ду даима ламаз карахь латтор, шен ламаз карара мосазза долу ламаз эцна, ши рака1ат суннат ламаз дар а. Нагахь иза зуда ялийна велахь, цуьнца шен юкъаметтиг еъча, лийча сихо йойла цо, лийчар т1едоьжна волуш ма 1ойла иза. Цо шен ламаз карахь латторна т1ехь г1о лохийла яах1ума к1езиг яарца, х1унда аьлча, яах1ума дукха юуш волчун ламаз сих-сиха карара долу, т1аккха цунна хала хуьлу даима ламаз карахь латто. Яах1ума к1езиг яаро наб т1е ца тийсарна т1ехь а г1о до, ткъа наб к1езиг яр муридан уггаре мехала куц ду. Муридана там болуш ду ша ч1ог1а мацвелча бен яах1ума цаяар, шена т1ехь наб тоьлча бен д1ацавижар, шена оьшучу меттехь бен вист цахилар, шен динна пайда хуьлуш йолчу меттехь бен нахаца охьа цахийшар а. Яах1ума дукха юуш волчун дог дакъало, 1ибадат ца далуш дег1 дазло, яах1ума дукха яаро дукха наб яре, дукха хабар дийцаре вуьгу. Муридо наб яр, къамел дар а дукха хилча, цуьнан муридалла баккъалла а ца хуьлу, цхьа ц1е хилар доцург. Хьадисехь деана: «Адаман беро шен генал вуон йолуш пхьег1а юьзна яц. Адаман берана шен букъ нисбаллал йолу кхоллух1ума кхачаме ма ю (шен дег1ехь ницкъ латто). Нагахь х1ума ца йиъча волуш вацахь, кхоалг1а дакъа юучу х1уманна, кхоалг1а дакъа молучу х1уманна, кхоалг1а дакъа сада1арна юьтур ю».